b'\n_START_ARTICLE_\nKongeriket Makedonia\n_START_PARAGRAPH_\nKongeriket Makedonia (p\xc3\xa5 gresk \xce\x9c\xce\xb1\xce\xba\xce\xb5\xce\xb4\xce\xbf\xce\xbd\xce\xaf\xce\xb1, Makedon\xc3\xada) var et konged\xc3\xb8mme i antikken, p\xc3\xa5 slutten av 300-tallet f.Kr., sentrert i den nord\xc3\xb8stlige delen av den greske halv\xc3\xb8ya i Hellas. Det l\xc3\xa5 i det omr\xc3\xa5det som ogs\xc3\xa5 i dag kalles Makedonia. Det grenset til Epirus i vest, Paeonia i nord, regionen Thrakia i \xc3\xb8st, og Thessalia i s\xc3\xb8r. _NEWLINE_Framveksten av Makedonia fra et lite konged\xc3\xb8mme i utkanten av den greske verden og til et rike som kom til \xc3\xa5 dominere hele den hellenistiske verden, skjedde under styret til Filip II. For en kort tid, etter erobringene til Filips s\xc3\xb8nn Aleksander den store, var Makedonia den mektigste staten i verden og kontrollerte et omr\xc3\xa5de som innbefattet det tidligere persiske rike, strakte seg s\xc3\xa5 langt som til elven Indus. Riket besto av Hellas, Lilleasia, Egypt, Midt\xc3\xb8sten og deler av omr\xc3\xa5der som i dag er Afghanistan og Pakistan. Dette riket markerte begynnelsen p\xc3\xa5 den hellenistiske perioden for antikkens greske sivilisasjon.\n_START_SECTION_\nNavnet Makedonia\n_START_PARAGRAPH_\nNavnet Makedon\xc3\xada, \xce\x9c\xce\xb1\xce\xba\xce\xb5\xce\xb4\xce\xbf\xce\xbd\xce\xaf\xce\xb1, er beslektet til det antikke greske ordet \xce\xbc\xce\xb1\xce\xba\xce\xb5\xce\xb4\xce\xbd\xcf\x8c\xcf\x82, Makednos. Det er forklart som \xc3\xa5 ha den opprinnelige meningen \xc2\xabden h\xc3\xb8ye\xc2\xbb eller \xc2\xabh\xc3\xb8ylender\xc2\xbb, muligens en beskrivelse av folket (som levde i fjellene).'